Forbes ilk bor O‘zbekistondagi ishonchli banklar reytingini e’lon qildi

Forbes Russia ilk bor O‘zbekistondagi eng ishonchli 10 bankni e’lon qildi. Unda nashr 2022 yilning 1 aprel holatiga ko‘ra banklarning reytingi va aktivlari hajmi bo‘yicha saralagan. Reytingda NBU — O‘zbekiston Tashqi iqtisodiy aloqalar milliy banki yuqori pog‘onani egallagan.
«Davlat deyarli ishtirok etmaydigan Armaniston va Qozog‘iston bank sektorlaridan farqli o‘laroq, O‘zbekistonda davlat banklari ustunlik qiladi», — deyiladi Forbes tomonidan e’lon qilingan maqolada.
Forbes’ning yozishicha, birgina ikkinchi chorakning o‘zida O‘zbekiston banklaridagi norezident hisobvaraqlari soni 47 mingtaga oshib, 169 mingtaga yetgan. Shu bilan birga, norezidentlarning asosiy qismi O‘zbekiston bank tizimiga Ukraina, Rossiya va Belarusdan kirgan — 1 iyul holatiga ko‘ra, rossiyaliklarning O‘zbekistondagi hisob raqamlarida 115 mln dollar bo‘lgan.

O‘zbekistonda 33 ta bank faoliyat yuritadi, shundan 12 tasi davlat ulushi mavjud banklar hisoblanadi. 1 avgust holatiga ko‘ra, aktivlarning 80%i va depozitlarning 67%i davlat banklari hissasiga to‘g‘ri kelgan. Miqdoriy ko‘rsatkichlar bo‘yicha bozor yetakchisi — NBU, ya’ni Tashqi iqtisodiy aloqalar milliy banki (O‘zbekiston Respublikasi Moliya vazirligi va Tiklanish va taraqqiyot davlat jamg‘armasiga tegishli) kreditlar va depozitlar bozorining 20 foizdan ortig‘ini egallab turibdi.
Banklar reytinglar bo‘yicha saralangan. Agar banklarda reytinglar bir xil darajada bo‘lsa, ular aktivlar hajmiga qarab tartiblanadi. Reytingga ega bo‘lmagan banklar esa o‘z aktivlari hajmiga qarab tartiblanadi. Reytinglarning yo‘qligi banklarning ishonchsiz ekanligini anglatmaydi, bu ularning ishonchliligi haqida hech narsa ma’lum emasligini anglatadi. Aktivlar 2022 yil 1 aprel holatiga ko‘ra ko‘rsatilgan va o‘sha kundagi kurs bo‘yicha rublga aylantirilgan.